अल-कायदा के सरगना ने की ‘हिजाब गर्ल’ मुस्कान खान की तारीफ, हिंदू कार्यकर्ता ने की जांच की मांग
दिव्या ने कहा, छात्रा को हिरासत में लेने और जांच करने और पता लगाने की जरूरत है कि क्या उसके आतंकी संबंध हैं।
बेंगलुरु: खूंखार आतंकी संगठन अल-कायदा के सरगना अयमान अल-जवाहिरी द्वारा कर्नाटक की ‘हिजाब गर्ल’ बीवी मुस्कान खान की तारीफ करते हुए एक वीडियो जारी करने के बाद हिंदू कार्यकर्ताओं ने मामले की जांच की मांग की है। साथ ही उन्होंने जांच एजेंसियों से मुस्कान को हिरासत में लेने का भी अनुरोध किया है। कलबुर्गी जिले की एक हिंदू कार्यकर्ता दिव्या ने गुरुवार को मांड्या जिले की छात्रा मुस्कान की गिरफ्तारी की मांग की, जिसने हिजाब विवाद के बीच ‘जय श्री राम’ के नारे लगाने वाले छात्रों के सामने ‘अल्लाहू अकबर’ के नारे लगाए थे।‘...तो मुस्कान को पाकिस्तान भेज दिया जाए’दिव्या ने कहा, 'छात्रा को हिरासत में लेने और जांच करने और पता लगाने की जरूरत है कि क्या उसके आतंकी संबंध हैं। जब तक जांच नहीं हो जाती, उसे बाहर नहीं जाने दिया जाना चाहिए। अगर आतंकी संगठन अल-कायदा के साथ कोई संबंध पाया जाता है, तो मुस्कान को पाकिस्तान भेज दिया जाना चाहिए।' वहीं, कर्नाटक के गृह मंत्री अरगा ज्ञानेंद्र ने बुधवार को कहा कि हिजाब विवाद पर जवाहिरी द्वारा हिजाब के बचाव में खड़ी रही छात्रा मुस्कान की तारीफ करना इस विवाद में अज्ञात तत्वों की संलिप्तता को साबित करता है।‘इन सभी चीजों की पुलिस जांच कर रही है’ज्ञानेंद्र ने वीडियो में मुस्कान की जवाहिरी द्वारा तारीफ किये जाने के बारे में पूछे जाने पर कहा, ‘हम शुरूआत से ही यह कहते आ रहे हैं और हाई कोर्ट ने भी पर फैसले के दौरान सुझाव दिया था कि हिजाब विवाद के पीछे कुछ अज्ञात तत्वों की संलिप्तता होने की संभावना है। अब यह साबित हो गया है क्योंकि अल-कायदा के लोग अब वीडियो जारी कर रहे हैं। चीजें किस तरह से हो रही हैं, (उनके बीच) क्या संबंध है। इन सभी की पुलिस जांच कर रही है। वह पता लगा लेगी।’जवाहिरी ने की थी मुस्कान खान की तारीफबता दें कि जवाहिरी ने भारत में लोकतंत्र को निशाना बनाने के लिए कर्नाटक के हालिया हिजाब विवाद का इस्तेमाल करते हुए कहा था कि ‘हमें मूर्तिपूजक हिंदू लोकतंत्र की मृगतृष्णा से छले जाने को रोकना होगा।’ आतंकी संगठन ने 8.43 मिनट की एक वीडियो क्लिप जारी की थी और इसे अमेरिकी SITE इंटेलीजेंस ग्रुप ने सत्यापित किया था। वीडियो क्लिप में जवाहिरी ने फरवरी की शुरूआत में, अपने कॉलेज में हिजाब का विरोध कर रहे छात्रों के एक समूह का मुकाबला करने के लिए कर्नाटक की छात्रा मुस्कान खान की तारीफ भी की थी।जवाहिरी ने किया ‘मुजाहिद बहनों’ का जिक्रजवाहिरी के बयान से दूरी बनाते हुए मुस्कान के पिता ने आतंकी संगठन सरगना के बयान को ‘गलत’ करार दिया और कहा कि वह और उनके परिवार के सदस्य भारत में शांतिपूर्वक रह रहे हैं। वीडियो में जवाहिरी को एक गजल सुनाते भी देखा जा सकता है जिसमें अल-कायदा सरगना ने कहा है कि उसने इसे ‘हमारी मुजाहिद बहनों’ और उनकी ‘दिलेरी’ के लिए लिखा है। उसने वीडियो में कहा है, ‘हिंदू भारत की सच्चाई सामने लाने और इसके मूर्तिपूजक लोकतंत्र के ढकोसले को बेनकाब करने के लिए अल्लाह उन्हें इनाम बख्शें।’‘खुद को घेरे रखने वाले भ्रम को दूर करना होगा’इस वीडियो ने जवाहिरी की प्राकृतिक कारणों से मौत हो जाने के बारे में अफवाहों पर भी विराम लगा दिया है। पिछले 6 महीने में अल-कायदा सरगना का यह दूसरा वीडियो है, जिसमें मुख्य रूप से हिजाब विवाद का जिक्र किया गया है। विश्व के सर्वाधिक वांछित आतंकवादियों में शामिल जवाहिरी ने कहा, ‘हमें खुद को घेरे रखने वाले भ्रम को दूर करना होगा। हमें भारत के मूर्तिपूजक हिंदू लोकतंत्र के ढकोसले से छले जाने को अवश्य रोकना होगा, जो कुछ शुरू हुआ है वह मुस्लिमों के दमन का तरीका ही है।’‘उन्होंने हिजाब को प्रतिबंधित कर दिया’भारतीय उपमहाद्वीप के मुसलमानों को संबोधित करते हुए जवाहिरी ने कहा कि उन्हें यह महसूस करना चाहिए कि वास्तविक दुनिया में ‘मानवाधिकार’ या ‘संविधान का सम्मान’ या ‘कानून’ नाम की कोई चीज नहीं है। अल-कायदा सरगना ने कहा, ‘यह छल करने की वही साजिश है, जिसका पश्चिमी देशों ने हमारे खिलाफ इस्तेमाल किया है, जिसकी सही प्रकृति फ्रांस, हॉलैंड और स्विटरजरलैंड ने उस वक्त सामने ला दी, जब उन्होंने हिजाब को प्रतिबंधित कर दिया, जबकि सार्वजनिक रूप से निर्वस्त्र होने की इजाजत दे दी।’‘हिजाब पर पाबंदी लगाता है इस्लाम का दुश्मन’जवाहिरी ने कहा, ‘इस्लाम का दुश्मन एक है और वही है जो हिजाब पर पाबंदी लगाता है और इस्लामी शरिया पर हमला करता है। यह इस्लाम पर, इसके मूल सिद्धांत, इसके कानून, इसकी आचार नीति और रीति-रिवाजों पर हमला है।’ चीन से लेकर इस्लामी मुगारेब तक के मुस्लिमों की एकजुटता का आह्वान करते हुए जवाहिरी ने कहा, ‘हमें सिर्फ अल्लाह पर भरोसा करना चाहिए और एक दूसरे की सक्रियता से मदद करनी चाहिए। हमें समझना चाहिए कि जो सरकारें हम पर थोंप दी गईं, खासतौर पर पाकिस्तान और बांग्लादेश में, वे हमें नहीं बचाएंगी, बल्कि वे उन दुश्मनों को बचाएंगी जिन्होंने उन्हें हमसे लड़ने की ताकत दी है।’‘यह हमारे बीच विभाजन पैदा करने की कोशिश’मुस्कान के पिता मोहम्मद हुसैन खान ने कर्नाटक के मांडया में कहा, ‘हम इसके बारे में कुछ नहीं जानते हैं। हम नहीं जानते कि वह कौन है। मैंने उसे आज पहली बार देख हम यहां प्रेम एवं भाईचारे के साथ रह रहे हैं।’ जवाहिरी द्वारा वीडियो में मुस्कान की तारीफ किये जाने के बारे में पूछे जाने पर उन्होंने कहा, ‘लोग जो चाहें कह सकते हैं। यह अनावश्यक परेशानी पैदा कर रहा है। हम देश में शांतिपूर्वक रह रहे हैं, हम नहीं चाहते कि वह इस बारे में बात करे क्योंकि वह हमसे संबद्ध नहीं है। यह गलत है, यह हमारे बीच विभाजन पैदा करने की कोशिश है।’‘भारतीय मुस्लिम जवाहिरी के आह्वान पर ध्यान नहीं देंगे’मुस्कान के पिता ने उसके भी वीडियो देखने का जिक्र करते हुए कहा कि जवाहिरी ने जो कुछ कहा है वह गलत है। मुस्कान के पिता ने कहा, ‘वह (मुस्कान) अब भी एक छात्रा है, वह पढ़ना चाहती है।’ किसी संबंध का पता लगाने के लिए जांच कराने की लोगों के एक वर्ग द्वारा की जा रही मांग के बारे में पूछे जाने पर खान ने कहा ‘ऐसा होने दीजिए। इसके लिए कानून, पुलिस और सरकार है।’ वहीं, असम के मुख्यमंत्री हिमंत बिस्व सरमा ने कहा कि भारतीय मुस्लिम जवाहिरी के आह्वान पर ध्यान नहीं देंगे।